जागतै नै बल्लें नेई साधु गी पुच्छेआ-एह् केह् ऐ बावा? साधु ने चुप रौह्ने दा शारा कीता ते आखेआ जे दिखदा चल हुन केह् हुन्दा। जागत बी साह् रोकियै लेटी रेह्या। इन्ने चरें केह् होआ इक्क खूबसूरत कुड़ी आई, जिसदे सिरै पर इक्क दिय्या-जन जगे दा हा। जेल्लै ओह् आई तां सारे खड़ोई गे। फी ओह् कुड़ी इक्क उच्ची कुर्सी पर बेई गेई। साधु ने जागतै गी बल्लें क गलाया जे तूं इस कुड़ी दे सिरै पर जेह्का दिय्या ऐ उसी नशाना ला। जागत आखन लगा जे हून बन्दूक दी छेड़ सुनियै इनें सारें उसी मारी छोड़ना ऐ। इसकरी में नेईं चलानी बन्दूक। साधु नै आखेआ तूं बस उस दिय्ये गी नशाना ला जेह्ड़ा उस कुड़ी दे सिरै पर बला दा ऐ। जागतै हिम्मत कीती ते बन्दूक ठीक नशाने पर लाई। बन्दूक दे चलने कन्ने सारै न्हेरा छाई गेआ। सब किछ खत्म होई गेआ। फी उत्थें कोई दरियां ना कुर्सियां-मेज हे ते नां गै कोई कुड़ी जां मर्द। बस, उयै न्हेर-मन्हेरा जंगल हा। साधु ने जागतै गी शाबाश दित्ती ते घरा गी चलने लेई आखेआ। जागतै जवाब दित्ता-महाराज, एह् केह् हा? तुन्दा शकार कुत्थें ऐ? साधु ने जवाब दित्ता जे शकार बड्डलै आइयै लेई जागे। उसी कोई बी नेईं लेई जन्दा।